جوديا حصار بنسليمان

جوديا حصار بن سليمان (1943 – 22 ماي 2018) كانت توارخية و اركيولوجية مغربية، كانت متخصصة ف الاركيولوجيا الاسلامية، التاريخ، و الهندسة المعمارية الاسلامية. كانت من الخبيرات اللولات ف ميدان الاركيولوجيا ف المغريب، و ساهمات بزاف ف دفيع البحث الاركيولوجي ف المغريب للقدّام، طوال 30 عام ديال لكاريير ديالها. كاتّعتابر عامةً من بين الشخصيات المهمة بزاف ف الاركيولوجيا المغربية. حياتها. جوديا حصار تزادت ف 1943 ف واحد لفاميلة سلاوية قديمة. تجوجات ب جينيرال د الجادارمية و لمسؤول الرياضي لمغريبي، حسني بنسليمان. لكاريير. حصار بنسليمان دخلات ل وزارة الثقافة ف المغريب ف 1972، و تلحقات ب المتحف الاركيولوجي ديال الرباط. ف عام واحد، ولات هي المديرة ديال المتحف، و لمديرة حتى ديال مصلحة الاركيولوجيا ف الوزارة. كانت كتشارك ف الحفريات، خصوصاً ف الميادين ديال الاركيولوجيا الاسلامية. اول حفريات ديالها كانت ف الموقع ما قبل الحضري ديال بليونش، حدا سبتة. ومن بعد، شاركات ف الحفريات ديال اول مقبرة ملكية سُلالية ديال المرينيين ف تافرتاست، اللي كانت هي اللولة اللي حدّدات البلاصة ديالها ف منطقة الغرب. شاركات حتى ف الحفريات ديال جامع تينمل و بلايص خرين. الكتاب ديالها "Le passé de la ville de Salé dans tous ses états: histoire، archéologie، archives" (ماضي مدينة سلا بكل حالاتو: تاريخ، اركيولوجيا، ارشيڤات)، ولى مرجع ف المجال ديالو. حصار بنسليمان دارت مجهود كبير ف تكوين الجيل الجديد ديال الاركيولوجيين المغاربا، و ف الحفاظ على التراث الثقافي ديال لبلاد. كانت استاذة ديل لاركيولوجيا و تاريخ لفن ف جامعة محمد الخامس ف الرباط، ما بين 1978 و 1983. و ساهمات بشكل كبير ف تاسيس لمعهد لوطني د لاركيولوجيا و التراث (INSAP)، و ولات هي اول مديرة ديالو ف 1986. الدور ديال هاد المعهد هو تكوين الطالابا ف ميدان لاركيولوجيا، و تنظيم بحوث و حفريات ف مواقع اركيولوجية ف المغريب، ب تعاون مع شركا دوليين. ف 1986، نشرات واحد لمقال على لاركيولوجيا ديال سيجيلماسة، و بيّنات فيه الاهمية ديال هداك الموقع. ف1987، خذات دوكتورا ف لاركيولوجيا من جامعة السوربون باريز IV. كانت لاطروحة ديالها على مدينة سلا، تحت لاشراف ديال جانين سورديل-طومين، و عطاتها لعنوان: "Recherches sur la ville de Salé et problèmes d'archéologie marocaine" (بحوث على مدينة سلا و مشاكل لاركيولوجيا ف المغريب). ف 1992، اسسات جمعية "Société marocaine d’archéologie et du patrimoine (SMAP)"، و هي جمعية كتراسها رسمياً لاميرة لالة حسناء، وكانت حصار بنسليمان هي الرئيسة المفوّضة ديالها حتى ل 2015. من بين المبادرات ديال الجمعية، ساهمات ف الحفريات و الحفاظ على المواقع الاركيولوجية ديال ليكسوس و خديس. و ب لاضافة لهادشي، و ب الجمعية، كانت كتسهر على النشر ديال لمجلة لاركيولوجية "Le Jardin des Hespérides" من فبراير 2004 حتى فبراير 2015، ملي تقاعدات. على حساب لاركيولوجي لمغربي عبد الجليل بوزڭار، اللي هو دابا مدير INSAP، حصار ساهمات ف تحرير لاركيولوجيا لمغريبية من لفرضيات و التفسيرات لاستعمارية اللي كانت مهيمنة ف زمان لحماية لفرانساوية و الصبليونية، و ساهمات ف خلق "مدراسة مغريبية ف لاركيولوجيا". و زيد على هادشي، عدد لبرامج لاركيولوجية ف لمغريب تزاد بزاف: من 4 ديال لبرامج ف 1975، حتى ولاو علاين 40 ملي تقاعدات من لمنصب ديالها كمديرة ديال INSAP ف 2005، بعد ما سهرات على تكوين كثر من 200 شاب و شابة متخصصين ف مختلف مجالات لاركيولوجيا. لوفاة. حصار بنسليمان توفات نهار التلات 22 ماي 2018 مع 3 د الصباح، من بعد مرض طويل. تدفنات ف مقبرة حي الرياض ف الرباط. نهار 13 غشت 2018، المؤسسة الوطنية د لمتاحف كشفات على لوحة تذكارية ل تكريم جوديا حصار ف متحف التاريخ و لحضارات ف الرباط، و سمّات واحد لقاعة فيه ب سميتها. منشورات. من بين لاعمال لبارزة ديال جوديا حصار بنسليمان: نويطات.